L-għada li l-Qorti ordnat kumpens ta’ €450,000 għall-eredi ta’ żewġ tfajliet li f’Awwissu 2005 tilfu ħajjithom fil-bypass tal-Imrieħel wara li ttajjru minn vettura waqt li kienu qed jaqsmu t-triq, mistoqsi minn tvm.com.mt , il-Ministru għat-Trasport u l-Infrastruttura Joe Mizzi qal li l-gvern se jżomm kelmtu li f’dan il-by pass jinbena pont biex in-nies jaqsmu minn fuqu. Il-Ministru Joe Mizzi qal li l-pont fl-Imrieħel għandu jkun lest sal-aħħar tas-sena d-dieħla. Hu spjega li l-Awtorità tal-Ambjent u l-Ippjanar diġa’ ħarġet il-permess għall-bini tal-pont. Qal li wara li ġew evalwati l-pjani u ġie studjat fejn, minħabba raġunijiet ta’ sigurta’, għandu jsir il-pont, dalwaqt se toħroġ sejħa għall-espressjonijiet ta’ interess għat-twettieq tal-proġett. Il-pont għandu jservi b’mod partikulari l-ħtiġijiet ta’ residenti Qriema li jgħixu f’żona residenzjali n-naħa tal-Imrieħel u għall-Qriema li jkunu jridu jmorru bil-mixi lejn dawn l-inħawi.